Vermoorde onderwyser se vriend aangekeerKgomotso Maropola (Foto: Twitter) ’n 25-jarige man is Vrydag in verband met die moord op ’n onderwyser van Modimolle, Limpopo, aangekeer. Kgomotso Maropola se liggaam is op 9 Maart in ’n vlak graf langs die spoorlyn by die Phagameng-nedersetting naby Modimolle gekry. Volgens brig. Motlafela Mojapelo, polisiewoordvoerder, het die onderwyser die dag van haar moord van haar huis in die Phagameng-nedersetting vertrek en nooit weer teruggekeer nie. Sy was die dag op pad na ’n vriend by wie sy klere gaan afhaal het. Maropola is op 6 Maart by die Modimolle-polisiestasie as vermis aangemeld. Haar ontbinde liggaam is drie dae later in die vlak graf ontdek en ’n moordsaak is aanhangig gemaak. “Die polisie het ’n taakspan saamgestel wat ’n lasbrief op 14 Maart bekom het om die huis van die vriend – by wie Maropola klere gaan afhaal het – te deursoek. Daar is DNS-monsters ingesamel en na die laboratorium vir forensiese bewyse gestuur,” sê Mojapelo. “Die DNS-resultate van die laboratorium af het positief ooreengestem met die bewyse wat reeds deur die span ingesamel is. Dit het tot die inhegtenisneming van Maropola se vriend gelei.” Die motief vir die moord word nog ondersoek. Die verdagte sal na verwagting Maandag in die landdroshof in Modimolle op aanklagte van moord verskyn. Lt.genl. Thembi Hadebe, die provinsiale polisiekommissaris in Limpopo, het die taakspan geloof vir hul goeie werk om die verdagte vas te trek. Die kommissaris sê daar moet meer gedoen word om geslagsgebaseerde geweld in die provinsie te bekamp.